Source: http://public.mkab.hu/dev/dontesek.nsf/0/A37365BC9D0DB560C1257ADA00524AB8?OpenDocument
Timestamp: 2019-11-18 22:32:07
Document Index: 21622057

Matched Legal Cases: ['Kúria ', 'Kúria ', 'Kúria ', 'Kúria ', 'bíróság ', 'Kúria ', 'Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

IV/03125/2012
. IV/03125/2012
Első irat érkezett: 06/22/2012
Az ügy tárgya: A Kúria Gfv.X.30.254/2011/8. sz. ítélete elleni alkotmányjogi panasz
Az indítványozó a Kúria Gfv.X.30.254/2011/8. sz. ítéletének megsemmisítését indítványozza.
Érvelése szerint a Kúria ítélete lehetővé teszi a Ptk. 373. § (4) bekezdésének kijátszását, mert a viszavásárlási jog gyakorlására irányuló kijelölés helyett megengedi a visszavásárlási jog értékesítését. A döntés, azáltal hogy érvényesnek nyilvánított egy jogszabályba ütköző nyilatkozatot, a jogbiztonság súlyos sérelmét idézi elő..
A Kúria Gfv.X.30.254/2011/8. sz. ítélete
A határozat száma: 3033/2013. (II. 12.) AB végzés
ABH oldalszáma: 2013/1285
Az ABH 2013 tárgymutatója: jogbiztonság mint jogsérelem alapja
Az Alkotmánybíróság a Kúria Gfv.X.30.254/2011/8. számú ítélete alaptörvény-ellenességének megállapítására és megsemmisítésére irányuló alkotmányjogi panaszt visszautasítja.
[2]	Az indítványozó a Kúria Gfv.X.30.254/2011/8. számú ítélete alaptörvény-ellenességének megállapítását és megsemmisítését kérte.
[3]	A panaszos szerint a kifogásolt ítélet az Alaptörvény B) cikk (1) bekezdése által deklarált jogállamiságból fakadó jogbiztonság követelményét sérti.
[4]	Az alkotmányjogi panasz nem fogadható be, mert nem felel meg az indítvánnyal szemben támasztott, az Alkotmánybíróságról szóló 2011. évi CLI. törvény (a továbbiakban: Abtv.) szerinti alkotmányjogi panasszal szemben támasztott törvényi követelményeknek.
[5]	Az Abtv. 27. § szerint alkotmányjogi panasz – egyebek mellett – akkor terjeszthető elő, ha az ügy érdemében hozott döntés vagy a bírósági eljárást befejező egyéb döntés az indítványozó Alaptörvényben biztosított jogát sérti. Az Alkotmánybíróság e törvényi követelmény teljesülésének eldöntéséhez az Alaptörvényben biztosított jog sérelmét vizsgálja, ebből következően a panasz érdemi vizsgálatára abban az esetben nyílik lehetőség, ha az indítványozó megjelöli, hogy az alaptörvény-ellenesnek tartott döntés pontosan mely, Alaptörvényben biztosított jog sérelmével járt.
[6]	Az indítványozó alkotmányjogi panaszát az Alaptörvény B) cikk (1) bekezdésében meghatározott jogállamiságból fakadó jogbiztonság követelményének sérelmére alapította. Az Alkotmánybíróság már több határozatában kibontotta a jogállam tartalmát, miszerint annak alapvető, nélkülözhetetlen eleme a jogbiztonság. [9/1992. (I. 30.) AB határozat, ABH 1992, 59, 65.] A jogbiztonság megköveteli, hogy a jogszabály szövege értelmes és világos, a jogalkalmazás során felismerhető normatartalmat hordozzon. [26/1992. (IV. 30.) AB határozat, ABH 1992, 135, 142.]
[7]	Az Alkotmánybíróság azonban már korábbi határozatában megállapította, hogy “az alkotmányjogi panasz az Alkotmányban szabályozott alapvető jogok védelmének eszköze, mely alapvető jogok rendeltetése az, hogy az államhatalommal szemben alkotmányos garanciákat teremtsenek az állampolgár, az egyén vagy egy közösség jogainak védelmére, cselekvési autonómiájának biztosítására.” [65/1992. (XII. 17.) AB határozat, ABH 1992, 289, 291.] Ebből következően az Alkotmánybíróság azt is kimondta, hogy a jogállamiság részét képező jogbiztonság – és az abból fakadó normavilágosság – követelménye önmagában nem minősül a polgárok Alkotmányban biztosított jogának, ezek alapján konkrét alapjogsérelem nem állapítható meg. [676/D/2004. AB határozat, ABH 2007, 1652, 1655-1656.; 712/D/2004. AB végzés, ABH 2007, 2708, 2711-2712.; 1140/D/2006., AB végzés, ABH 2008, 3578, 3580.] A jogbiztonság követelményének sérelmére való hivatkozást alapvetően két esetben, a visszaható hatályú jogalkotásra és a felkészülési idő hiányára alapított indítványok esetén vizsgálta (összefoglalóan: 1140/D/2006. AB végzés, ABH 2008, 3578, 3580.) Az Alkotmánybíróság az Alaptörvény hatálybalépését követően is a B) cikk (1) bekezdése szerinti jogállamiság elvén alapuló jogbiztonság sérelmére alapozott alkotmányjogi panaszt csak kivételes esetekben – a visszaható hatályú jogalkotásra és a felkészülési idő hiányára alapított indítványok esetében – vizsgálja [lásd 3062/2012. (VII. 26.) AB határozat].
[8]	Ez a két kivételes esetkör, vagyis a visszaható hatályú jogalkotás és a felkészülési idő hiánya ugyanakkor a jogalkotás számára fogalmaz meg alkotmányos követelményeket, ezért az Abtv. 27. §-ára alapított alkotmányjogi panasz esetében ezek sérelme elvi szinten sem merülhet fel. Az Abtv. 27. §-ára alapított alkotmányjogi panasz esetében ugyanis az Alkotmánybíróság nem az ügyben folytatott bírósági eljárásban alkalmazott jogszabály alaptörvény-ellenességét vizsgálja. Mivel az indítványozó az alkotmányjogi panaszában nem állította Alaptörvényben biztosított jogának sérelmét, ezért az indítvány nem felel meg az Abtv. 52. § (1) bekezdés b) pontja szerinti követelménynek, így az Alkotmánybíróság az alkotmányjogi panaszt az Ügyrend 30. § (2) bekezdésének a) pontja alapján visszautasította.
. 06/22/2012
. 3033/2013. (II. 12.)